‎দক্ষিণ ২৪ পরগনার সেরা চমক, থিম টেক্কা দিচ্ছে কলকাতাকেও!

ওয়েব ডেস্ক : ‎দক্ষিণ ২৪ পরগনার (South 24 Parana) সোনারপুর (Sonarpur) কোদালিয়ার দাসপাড়া মিতালী সংঘ এবারে তাদের দুর্গাপুজোকে (Durga Puja) পৌঁছে দিল এক অন্য উচ্চতায়। পুজোর ১৫ বছরে পদার্পণ করেই যেন তারা বড়সড় এক উপহার দিল গোটা এলাকার মানুষকে। এবারের থিম, প্যারিসের ঐতিহাসিক অপেরা হাউস। পুরো মণ্ডপটি ফুটিয়ে তোলা হয়েছে বেত, প্লাইউড আর প্যারিস দিয়ে, যাতে বিদেশের আভিজাত্য মিশেছে বাঙালির আবেগে।
‎
‎মণ্ডপে পা রাখলেই চোখে পড়বে অপেরা হাউসের (Opera House) সুদৃশ্য স্থাপত্যের প্রতিরূপ। আলো-ঝলমলে সাজ, নিখুঁত কারুকাজ আর শিল্পীদের অসাধারণ কল্পনা মিলিয়ে যেন এক জাদুকরি পরিবেশ। এর মধ্যে কেন্দ্রবিন্দু হয়ে উঠেছে রুদ্রধারি প্রতিমা, দেবী দুর্গা অসুর বধ করছেন এক মহাকাব্যিক আবহে। প্রতিমার রূপসজ্জা ও দারুণ ভঙ্গিমা ইতিমধ্যেই মুগ্ধ করেছে এলাকাবাসীকে, আর পুজোর দিনগুলোয় ভিড় জমাবে দূরদূরান্ত থেকে আগত দর্শনার্থীরা।

আরও খবর : দুর্গা পুজোয় বাড়তি ভিড় সামলাতে বিশেষ উদ্যোগ পূর্ব রেলের!
‎
‎শুধু দক্ষিণ ২৪ পরগনা (South 24 Parana) নয়, কলকাতা (Kolkata) থেকেও বহু মানুষ প্রতিবছর ছুটে আসেন এই মণ্ডপ দেখতে। এবারের থিমের অভিনবত্ব আর আয়োজনে আভিজাত্য দেখে অনেকেই বলছেন, কলকাতার বড় বড় থিমপুজোকে টেক্কা দিতে চলেছে দাসপাড়া মিতালী সংঘ। একদিকে থিম-ভিত্তিক সাজসজ্জা, অন্যদিকে দেবী দুর্গার মহিমান্বিত রুদ্রধারি প্রতিমা, সব মিলিয়ে এটি নিঃসন্দেহে এই বছরের অন্যতম আকর্ষণীয় দুর্গাপুজো হতে চলেছে।
‎
‎সোনারপুরবাসী গর্বের সাথে বলছেন, এবারের পুজোই তাঁদের এলাকাকে আলোচনার কেন্দ্রবিন্দুতে নিয়ে এসেছে। অপেরা হাউসের জৌলুসে মোড়া এই মণ্ডপে দর্শনার্থীদের ঢল নামবেই, আর সেই সঙ্গে বেড়ে যাবে উৎসবের আনন্দ।

দেখুন অন্য খবর :