সোনারপুরে গণপিটুনিতে মৃত্যু, গ্রেফতার পঞ্চায়েত সদস্য

কলকাতা: সোনারপুরে গণপিটুনিতে (Sonarpur Mob Lynching) মৃত্যু হল এক ব্যক্তির ! গ্রেফতার তৃণমূল পঞ্চায়েত সদস্য। দক্ষিণ ২৪ পরগনার সোনারপুরে গণপিটুনিতে মৃত্যু হল এক ব্যক্তির। মৃতের নাম রঞ্জিত মণ্ডল ৩৫। ঘটনায় চাঞ্চল্য ছড়িয়েছে এলাকায়। পুলিশ ইতিমধ্যেই ঘটনায় অভিযুক্ত এক তৃণমূল পঞ্চায়েত সদস্যকে গ্রেফতার করেছে। তীব্র তরজা শুরু হয়েছে রাজনৈতিক মহলে। ঘটনাটি ঘটেছে সোনারপুর থানার অন্তর্গত শীতলা এলাকায়।

স্থানীয় সূত্রে জানা গিয়েছে, এক ব্যবসায়ীর সাইকেল নেওয়াকে কেন্দ্র করে শুরু হয় বিবাদ। সেই সময় ঘটনাস্থলে উপস্থিত ছিলেন পঞ্চায়েত সদস্য নারায়ণ রায়। অভিযোগ, তিনিও এই বিবাদের মধ্যে জড়িয়ে পড়েন এবং রঞ্জিত মণ্ডলকে বেধড়ক মারধর করা হয়। গুরুতর আহত অবস্থায় তাকে প্রথমে সুভাসগ্রাম গ্রামীণ হাসপাতাল ও পরে চিত্তরঞ্জন হাসপাতালে নিয়ে যাওয়া হলে চিকিৎসকরা মৃত ঘোষণা করেন। পুলিশ সূত্রে জানা গিয়েছে, এই ঘটনায় পঞ্চায়েত সদস্যসহ মোট চারজনের বিরুদ্ধে অভিযোগ দায়ের করা হয়েছে। তদন্তে নেমে ইতিমধ্যেই এক জনকে গ্রেফতার করেছে পুলিশ। তবে বাকি অভিযুক্তরা এখনো পলাতক। তাদের খোঁজে তল্লাশি শুরু হয়েছে।

আরও পড়ুন: আনন্দপুরে কলেজ ছাত্রীকে ধর্ষণের অভিযোগ, পলাতক ‘বন্ধু’

এই ঘটনার পর থেকেই এলাকায় উত্তেজনা। রাজনৈতিক মহলে শুরু হয়েছে চাপানউতোর। আইনজীবী সিপিএম নেতা সায়ন ব্যানার্জির অভিযোগ, পঞ্চায়েত সদস্য ও বিধায়কের ছত্রছায়াতেই এমন ঘটনা ঘটছে। অন্যদিকে, তৃণমূল নেতৃত্বের দাবি—আইন নিজের পথে চলবে, কেউ দোষী প্রমাণিত হলে তাকে রেয়াত করা হবে না। গণপিটুনির এই ঘটনা ফের আইনশৃঙ্খলা ও প্রশাসনিক দায় নিয়ে প্রশ্ন তুলেছে।

অন্য খবর দেখুন